בס"ד ממתק לשבת תזריע מצורע תשע"ח

**'קול השופר' ביום הזכרון וביום השואה**

לזכרון יש מעלה וערך עליון. אנו עם שזוכר, זוכר הרבה דברים במהלך מורשתו וההיסטוריה שלו. יש לנו אפילו ציווי מן התורה לזכור מאורעות מכוננים לדוגמת יציאת מצרים, מלחמתו של עמלק בנו, לזכור את יום השבת, את ירושלים ואף 'וזכרת את ה' אלוקיך כי הוא הנותן לך כח לעשות חיל'. בימים שאחרי חג הפסח שבו זכרנו את יציאת מצרים, נפגשים אנו עם שני ימי זכרון משמעותיים בהיסטוריה בת זמננו של עשרות השנים האחרונות, יום הזכרון לשואה ולגבורה ויום הזכרון לחללי מערכות ישראל ונפגעי פעולות האיבה.

הזכרון הכואב של הנופלים לא יכול שלא להביא עמו סרגל ומדד ערכים שונה לכל חיינו, מה עיקר ומה טפל, על מה אנו מתווכחים ומה מעסיק אותנו. משפיל אני את מבטי למול הנופלים וברצוני לבקש מהם סליחה, סליחה שאנו לפעמים קטנוניים, שאנו לא באמת יודעים לחיות חיים ראויים וטובים למען עמנו ומדינתנו. שאנו בחיינו לא מספיק יודעים לתת את הנשמה והלב למען הערך העליון של עם הנצח בארץ הנצח. מבחינתי כאשר מגיעים ימי מלאי הוד ואחדות אלו, מרגיש אני את ההרגשה שכעת כולנו עוצרים הכל, את כל הויכוחים והמחלוקות, את כל הפירודים, המפלגות, הקבוצות ורבדי החברה. להשאיר הכל בצד, לקבל פרופורציות ולנגוע בנקודת האמת הפנימית של כולנו, עם המכנה המשותף של היותנו בני עם אחד, של היותנו בני אברהם יצחק ויעקב, עם גורל משותף, ייעוד משותף בארץ משותפת. 'קול השופר' של ימים אלו הוא קול הצפירה הקדוש והמיוחד הנוגע בנימי הנפש של כל אחד מאתנו, נוגע בנימי הנפש של כל הנופלים והקדושים שבכל הדורות, נוגע עד עקידת יצחק שנעקד על גבי המזבח. כולנו שומעים את הקול המאחד והמחבר אותנו. קול מיוחד ששומעים בימי זכרון אלו, כמוהו כקול השופר הנשמע בראש השנה וביום הכיפורים. קול הצפירה הוא קול השופר ההולך וחזק מאוד, המחבר ומאחד, הנותן כח למשפחות השכולות, הנותן כח לכולנו לדעת שבני עם הנצח אנחנו, עם ישראל חי!